LV Eiropas Savienības Oficiālais Vēstnesis C 198/13

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 198/11)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“GENTSE AZALEA”

EK Nr.: BE-PGI-005-0536-24.03.2006.

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Vlaamse Overheid, Departement Landbouw en Visserij, Afdeling Duurzame Landbouwontwikkeling Adrese: Ellipsgebouw Koning Albert II-laan 35 Bus 40 B-1030 Brussel Tālr.: (32-2) 552 78 84 Fakss: (32-2) 552 78 71 E-pasts: lieve.desmit@lv.vlaanderen.be

2. Grupa:

Nosaukums: Vereniging van Vlaamse Azaleatelers Adrese: P/a Axelsvaardeken 29a B-9185 Wachtebeke Tālr.: (32-9) 342 91 26 Fakss: (32-9) 342 92 14 E-pasts: info@vaneetvelde.com Sastāvs: ražotāji/pārstrādātāji ( X ) citi ( X )

3. Produkta veids:

3.5. grupa. Ziedi un dekoratīvie augi

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Gentse azalea”

4.2. Apraksts: “Gentse azalea” ir pārdošanai gatava acālija (Azalea indica vai Rhododendron simsii) sākot no stadijas, kad tai tikko parādās krāsa, vai pumpura “sveces liesmas” stadijas. Gentes acālijai var būt dažādas formas (lodes forma — krūmā vai uz kāta —, garš stumbrs, piramīdas forma un dažādas īpašas formas) un dažādas krāsas (piemēram, balta, laškrāsa, sarkana, karmīnsarkana, rozā, purpursarkana un lillā); tās var būt vienkrāsainas vai divkrāsainas (ar citas krāsas svītriņām vai maliņām). “Gentse azalea” raksturīgā īpašība ir tas, ka šī acālija ir iegūta uz kvalitāti orientēta un uz tradīcijām un daudzveidību balstīta darba rezultātā.

Tās kvalitāti garantē atbilstība iepriekš noteiktiem kvalitātes kritērijiem, kas balstīti uz produkta īpašībām (piem., ziedpumpuru sadalījums), ērtu izmantojamību (piem., laistīšanai piemērota apmale), uzticamību (piem., garantēta krāsa) un estētisko vērtību (piem., augu svaigais un zaļais izskats). Šis produkts ir pazīstams savas kvalitātes dēļ, kura panākta, balstoties uz gadiem ilgām tradīcijām, prasmēm, plašu izpēti un profesionālajām konsultācijām.

4.3. Ģeogrāfiskais apgabals: Audzēšanas apgabalā ietilpst visa Austrumflandrijas province (kuras galvaspilsēta ir Gente).

4.4. Izcelsmes apliecinājums: “Gentse azalea” jābūt piegādātai no uzņēmuma, kas iekļauts pieteikuma iesniedzējas grupas uzturētā reģistrā. Šo reģistru nodod kompetentajai uzraudzības iestādei. Reģistrētie uzņēmumi ir vai nu acāliju audzētāji (no spraudeņa līdz pat pilnībā izaugušai “zaļai” acālijai vai līdz stadijai, kad tai tikko parādās krāsa), vai uzņēmumi, kas acālijas tirgo/plaucē (iepērk pilnībā izaugušas “zaļas” acālijas un plaucē, līdz tām tikko parādās krāsa).

Visiem “Gentse azalea” audzētājiem ir jāievēro standarti, kas noteikti projektā “Acāliju kvalitāte” [Project Azalea Kwaliteit — PAK]. Projekta mērķis ir saglabāt “Gentse azalea” augsto kvalitāti, un projekts ir arī līdzeklis šādas kvalitātes garantēšanai. Katrs reģistrētais uzņēmums, parakstot kvalitātes hartu, apņemas ievērot PAK noteiktos kvalitātes standartus un saņem dalībnieka numuru un PAK numuru. Reģistrētie acāliju audzētāji saglabā kultūras reģistrācijas kartīti par katru partiju, līdz augi ir gatavi pārdošanai. Kultūras reģistrācijas kartīte garantē konkrētas audzēšanas metodes un kvalitātes standartu piemērošanu. “Zaļās” acālijas plaucētājam piegādā kopā ar attiecīgās partijas kultūras reģistrācijas kartīti un PAK uzlīmi, uz kuras norādīts PAK numurs. Audzētājs vai tirgotājs/plaucētājs pārdošanai gatavos augus, pirms tie atstāj uzņēmumu, marķē ar 4.8. punktā aprakstīto etiķeti.

4.5. Ražošanas metode: “Gentse azalea” audzēšana (no spraudeņiem līdz pat ziedēt spējīgam augam) pilnībā notiek 4.3. punktā noteiktajā ģeogrāfiskajā apgabalā.

“Gentse azalea” pavairo ar spraudeņiem vai potējot potzarus uz cita potcelma. Spraudeņus nekavējoties pārsedz ar plastmasas plēvi. Sildot augsni, panāk audzēšanas substrāta temperatūru 23–25 °C.

Audzējot acālijas, augi regulāri jāapcērp. To darot, nogriež zariņa augšējo daļu, lai augs varētu sazarot. Tas, cik reizes šo darbību atkārto, atkarīgs no galaprodukta vēlamā lieluma. Pirmajā audzēšanas posmā (līdz otrajai apgriešanas reizei) augi paliek zem pārsega. Turpmāko audzēšanu, līdz iegūts galaprodukts, var veikt gan zem pārsega, gan ārā. Sasniegusi vēlamo galīgo diametru, “zaļā” acālija beidzot sāk dzīt pumpurus. Šim nolūkam augam vispirms jānodrošina noteikta aukstuma temperatūra. Atkarībā no tā, cik ilgi augu pakļauj šādai zemākai temperatūrai, Gentes acālijas iedala ļoti agri ziedošās (no 15. augusta), agri ziedošās (no 1. decembra), vidēji agri ziedošās (no 15. janvāra) un vēlu ziedošās (no 15. februāra). “Zaļas” acālijas pārdod, kad ziedpumpuri ir pietiekami piebrieduši. Gan “zaļām”, gan ziedošām acālijām piemēro projektā “Acāliju kvalitāte” (PAK) noteiktos standartus. Ziedošas acālijas iegūst, veicot plaucēšanu. Šim nolūkam pietiekami nobriedušus augus pakļauj vismaz 20 °C temperatūrai, regulāri laista un bieži vien izmanto arī mākslīgo apgaismojumu. Tās pārdod sākot no stadijas, kad tai tikko parādās krāsa, vai pumpura “sveces liesmas” stadijas.

4.6. Saikne: Pieteikums “Gentse azalea” atzīšanai ir balstīts uz šā produkta reputāciju. Tomēr Gentes acāliju raksturīgais audzēšanas veids ir radies vēsturisku, dabas un cilvēka faktoru kombinācijas rezultātā.

Divu pēdējo gadsimtu laikā Gentes reģions ir kļuvis par Rietumeiropas acāliju audzēšanas un tirdzniecības centru. Arī acāliju audzēšanas jomā veiktā izpēte, informācijas izplatīšana un piegāde ir koncentrētas šajā reģionā.

Acāliju audzēšanas attīstību šajā ģeogrāfiskajā apgabalā veicināja ne tikai vēsturiskie apstākļi, bet arī dabas faktori. Reģionā ap Genti valda mērens piejūras klimats, kas piemērots acāliju audzēšanai. Turklāt acālijām ir nepieciešama augsne ar labu ūdenscaurlaidību. Acālijas sākotnēji audzēja, izmantojot no šajā reģionā pieejamajām priežu skujām un meža zemes sagatvotu substrātu.

Pirmās acālijas šajā reģionā no Anglijas 1774. gadā ieveda Gentes dārzkopis Judocus Huytens, bet Azalea indica no Anglijas pirmoreiz faktiski ieveda 1808. gadā kapteinis Welbanck. Nozīmīgs notikums turpmākā acāliju popularitātes pieauguma veicināšanai bija Gentes Lauksaimniecības un botānikas apvienības nodibināšana 1808. gadā.

Par “Gentse azalea” augsto reputāciju liecina šādi fakti.

Pirmo reizi apskatei izstādē, kas notika 1819. gada 6. februārī, acāliju eksponēja barons Du Bois de Vroeylande. Kopš 1839. gada lielas ziedu izstādes starptautiskas žūrijas vadībā sāka organizēt ik pēc pieciem gadiem. Tās notiek vēl tagad un visā pasaulē ir pazīstamas ar nosaukumu “Gentse Floraliën”.

Celmlauzis “Gentse azalea” audzēšanas jomā bija Louis Van Houtte, kurš pilnveidoja acāliju audzēšanas tehniku. Viņa veiktā selekcijas darba rezultātā tika iegūtas dažādas jaunas acāliju formas un krāsas. 1839. gadā viņš publicēja savu pirmo katalogu, kurā jau bija iekļautas 97 Azalea indica šķirnes.

1869. gada 17. maijā“Gentse azalea” guva lielus panākumus Krievijas ziedu izstādē Sanktpēterburgā.

Acāliju audzēšana reģionā ap Genti kļuva tik nozīmīga, ka 1881. gadā sāka publicēt acālijām veltītu periodisku izdevumu “Iconographie des azalées de l'Inde” [“Indijas acāliju ikonogrāfija”].

1893. gadā Georges Truffaut savā darbā “Etude sur la culture et la végétation de l'Azalea Indica” [“Pētījums par Azalea indica kultūru un veģetāciju”] rakstīja: “Visnozīmīgākie acāliju audzēšanas centri atrodas Beļģijā, jo īpaši reģionā ap Gentes pilsētu”.

1938. gadā par godu acāliju izstādei, kas notika trīs dienas no 17. līdz 19. decembrim, Gentē tika izdota pastmarka ar acālijas attēlu.

No dažādām publikācijām secināms, ka acāliju audzētāji centās iegūt pēc iespējas lielāku krāsu un formas dažādību. Lauksaimniecībai veltītā izdevuma Landbouwtijdschrift 1954. gada oktobra numurā F. Peeters rakstīja šādi: “Ar acāliju audzēšanu, kas padarījusi slavenu Genti, nodarbojas daudzi dārzkopji. Viņi audzē daudzu šķirņu acālijas, un šīs šķirnes atšķiras krāsas un formas ziņā (…)”.

4.7. Pārbaudes struktūra:

Nosaukums: Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Adrese: WTC III Simon Bolivarlaan 30 B-1000 Brussel Tālr.: (32-2) 208 40 40 Fakss: (32-2) 208 39 75 E-pasts: Dirk.Demaeseneer@economie.fgov.be

4.8. Marķējums: Augiem piestiprina etiķeti, uz kuras ir norāde “Gentse azalea”, Eiropas AĢIN simbols un PAK numurs.

(1) OV L 93, 31.3.2006., 12. lpp.